Rozhodnutie Komisie
z 9. apríla 2003
o uverejnení odkazu na normy týkajúce sa tepelnoizolačných výrobkov, geotextílií, stálych hasiacich zariadení a sadrových tvárnic podľa smernice Rady 89/106/EHS
(oznámené pod číslom dokumentu C(2003) 1161)
(Text s významom pre EHP)
(2003/312/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/106/EHS z 21. decembra 1988 o aproximácii právnych predpisov členských štátov týkajúcich sa stavebných výrobkov [1], zmenenú a doplnenú smernicou 93/68/EHS [2], najmä na jej článok 5 ods. 1,
so zreteľom na stanovisko stáleho výboru vytvoreného podľa článku 5 smernice Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov [3], zmenená a doplnená smernicou 98/48/ES [4],
keďže:
(1) Článok 2 smernice 89/106/EHS ustanovuje, že členské štáty vykonajú všetky potrebné opatrenia zabezpečujúce, aby na trh bolo možné uviesť stavebné výrobky len ak stavba, do ktorej sa majú zabudovať, spĺňa základné požiadavky podľa článku 3 uvedenej smernice.
(2) Podľa článku 4 ods. 2 smernice 89/106/EHS sa predpokladá, že stavebné výrobky sú spôsobilé na použitie a umožňujú stavbe, v ktorej sú použité, spĺňať základné požiadavky podľa článku 3 tejto smernice, ak vyhovujú príslušným národným normám transponujúcim harmonizované normy, na ktoré boli odkazy uverejnené v Úradnom vestníku Európskych spoločenstiev.
(3) Členské štáty sú povinné uverejniť referenčné čísla národných noriem transponujúcich harmonizované normy, ktorých referenčné čísla boli uverejnené v Úradnom vestníku Európskych spoločenstiev.
(4) Podľa článku 5 ods. 1 smernice 89/106/EHS vznieslo Nemecko formálnu námietku týkajúcu sa niektorých harmonizovaných noriem s odôvodnením, že neumožňujú, aby stavba, do ktorej sú výrobky zabudované, úplne spĺňala základné požiadavky smernice 89/106/EHS. Dotknutých je desať harmonizovaných noriem týkajúcich sa tepelnoizolačných výrobkov, prijatých Európskym výborom pre normalizáciu (CEN) 23. mája 2001, ktorých referenčné čísla boli uverejnené v Úradnom vestníku Európskych spoločenstiev (Ú. v. ES) z 15. decembra 2001 [5]; deväť noriem o geotextíliách prijatých CEN 13. decembra 2000, ktorých referenčné čísla boli uverejnené v Ú. v. ES z 26. júna 2001 [6]; desať noriem o stálych hasiacich zariadeniach prijatých CEN 13. decembra 2000, 21. marca 2001 a 11. apríla 2001, ktorých referenčné čísla boli uverejnené v Ú. v. ES z 18. júla 2001 [7], 15. decembra 2001 a 14. februára 2002 [8]; a harmonizovaná norma EN12859:2001 "Sadrové tvárnice - definície, požiadavky a skúšobné metódy", prijatá CEN 13. júna 2001, ktorej referenčné číslo bolo uverejnené v Ú. v. ES z 15. decembra 2001.
(5) Informácie získané v priebehu porád s CEN a národnými orgánmi vo výbore vytvorenom podľa smernice 89/106/EHS a s výborom vytvoreným podľa smernice 98/34/ES nepreukázali riziko, proti ktorému Nemecko namietalo.
(6) V dôsledku toho sa nepreukázalo, že 30 napadnutých harmonizovaných noriem neumožňuje stavbe, do ktorej sú výrobky zabudované, spĺňať základné požiadavky smernice 89/106/EHS.
(7) Preto nie je potrebné zrušiť odkazy na tieto normy,
PRIJALA TOTO ROZHODNUTIE:
Článok 1
Odkazy na desať noriem o tepelnej izolácii uvedených v tabuľke 1 prílohy, prijatých Európskym výborom pre normalizáciu (CEN) 23. mája 2001 a po prvý raz uverejnených v Úradnom vestníku Európskych spoločenstiev z 15. decembra 2001, sa nesťahujú zo zoznamu noriem uverejneného v Úradnom vestníku Európskych spoločenstiev.
Článok 2
Odkazy na deväť noriem o geotextíliách uvedených v tabuľke 2 prílohy, prijatých Európskym výborom pre normalizáciu (CEN) 13. decembra 2000 a po prvý raz uverejnených v Úradnom vestníku Európskych spoločenstiev z 26. júna 2001, sa nesťahujú zo zoznamu noriem uverejneného v Úradnom vestníku Európskych spoločenstiev.
Článok 3
Odkazy na desať noriem o stálych hasiacich zariadeniach uvedených v tabuľke 3 prílohy, prijatých Európskym výborom pre normalizáciu (CEN) 13. decembra 2000, 21. marca 2001 a 11. apríla 2001 a po prvý raz uverejnených v Úradnom vestníku Európskych spoločenstiev z 18. júla 2001, 15. decembra 2001 a 14. februára 2002, sa nesťahujú zo zoznamu noriem uverejneného v Úradnom vestníku Európskych spoločenstiev.
Článok 4
Odkaz na normu EN12859:2001 "Sadrové tvárnice - definície, požiadavky a skúšobné metódy" prijatú CEN 13. júna 2001 a po prvý raz uverejnenú v Úradnom vestníku Európskych spoločenstiev z 15. decembra 2001, sa nesťahuje zo zoznamu noriem uverejneného v Úradnom vestníku Európskych spoločenstiev.
Článok 5
Toto rozhodnutie je adresované členským štátom.
V Bruseli 9. apríla 2003